《代人题琼守归疆堂》
宋代·曾丰

前朝列圣规模大，雨露涵濡山海外。椎卉之民半冠带，恬不复它馀百载。

前守诸公方略偏，藩篱漫浪耳目前。版图之地半腥膻，恬不复谁馀百年。

白囊新报潢池弄，诏公借我海南重。金鼓戒严曾未动，汶阳田已归禹贡。

功成不居颂者谁，乐石虽坚有泐时。亘千馀里儿童知，牢不可解去后思。

归欤更了中原事，抵掌挈还河朔地。竹书不尽帛相继，回头今刻公之细。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。